NYT วิ่ง 3% ลุ้นผลงาน Q2 ฟื้น รับส่งออกรถยนต์โต โบรกชูเป้า 5.50 บ.
NYT บวก 3% โบรกฯแนะ “เก็งกำไร” ชูเป้า 5.50 บ. มองผลงานไตรมาส 2 ฟื้น รับปัจจัยบวก “ส.อ.ท.” เผยยอดส่งออก มิ.ย.เพิ่ม 66% เนื่องจากยอดขายรถยนต์ในประเทศของประเทศคู่ค้าเพิ่มขึ้น 
29 ก.ค. 2564


ผู้สื่อข่าวรายงานว่า วันนี้ (29 ก.ค. 2564) ราคาหุ้นบริษัท นามยง เทอร์มินัล จำกัด (มหาชน) หรือ NYT ปิดภาคเช้า อยู่ที่ระดับ 5.15 บาท เพิ่มขึ้น 0.15 บาท หรือ 3.00% ทำจุดสูงสุดที่ 5.25 บาท และทำจุดต่ำสุดที่ 4.94 บาท ด้วยมูลค่าการซื้อขาย 189.13 ล้านบาท

บริษัทหลักทรัพย์ คิงส์ฟอร์ด จำกัด (มหาชน) ระบุในบทวิเคราะห์ (27 ก.ค.2564) ) โดยประเมินต่อหุ้น NYT ว่าด้วยเป็นหุ้นใน Theme Recovery มี Sentiment บวกจากสภาอุตสาหกรรมแห่งประเทศไทย (ส.อ.ท.) เปิดเผยยอดส่งออกรถยนต์สําเร็จรูปในเดือน มิ.ย.2564 เพิ่มขึ้น 66% จากงวดเดียวกันของปีก่อน อยู่ที่ 83,022 คัน เนื่องจากยอดขายรถยนต์ในประเทศของประเทศคู่ค้าเพิ่มขึ้น เช่น ออสเตรเลีย นิวซีแลนด์ ญี่ปุ่น เวียดนาม มาเลเซีย ยุโรป ส่งผลให้การส่งออกรถยนต์สําเร็จรูปในช่วงครึ่งแรกปี 2564 เพิ่มขึ้น 35% จากงวดเดียวกันของปีก่อน อยู่ที่ 473,489 คัน 
ส่วนแนวโน้มผลประกอบการของ NYT ไตรมาส 2/2564 จะลดลงจากไตรมาสก่อน แต่เพิ่มขึ้นจากงวดเดียวกันของปีก่อน ตามทิศทางตัวเลขการส่งออกรถยนต์ไตรมาส 2/2564 ที่ 215,381 คัน ลดลง 17% จากไตรมาสก่อน แต่เพิ่มขึ้น 115% จากงวดเดียวกันของปีก่อน และภาพรวมในปี 2564 คาดว่าจะฟื้นตัวจากปีก่อนตามตัวเลขการส่งออกรถยนต์ ที่เพิ่มขึ้น โดย ส.อ.ท. คาดยอดส่งออกปีนี้น่าจะเกินเป้า 7.5แสนคัน เพิ่มเป็น 8 – 8.5 แสนคัน 
ทั้งนี้แม้จะประสบปัญหาขาดแคลน Chips ในการผลิตรถยนต์บางรุ่น ซึ่งออสเตรเลียและเอเชียยังเป็นเป้าหมายหลักที่การส่งออกยังขยายตัวได้ดี ขณะที่ระยะถัดไปคาดว่าจะได้ประโยชน์จากค่ายรถยนต์จีนมีแผนที่จะใช้ไทยเป็นฐานการผลิตเพื่อส่งออก 
สำหรับธุรกิจใหม่ที่เข้าไปลงทุนกับ Seahorse Ferries 51% ให้บริการขนส่งรถยนต์และผู้โดยสารเส้นทางสัตหีบ – ประจวบฯ / สัตหีบ – สงขลา มีโอกาสเห็นการให้บริการในปีหน้า แนะนำ “เก็งกำไร” ราคาเป้าหมาย 5.50 บาท 